Ninetta Bartoli

Ninetta Bartoli (Boruta, 24 de cabudanni de su 1896 – Boruta, 1978) est istada una polìtica sarda, sa prima fèmina a divènnere sìndiga in Sardigna e in totu s'istadu italianu.

 Biografia 
Nàschida in una famìlia de printzipales, Ninetta (unas cantas fontes narant chi teniat che a segundu nùmene "Bartola") Bartoli tenet sa possibilidade de istudiare in s'iscola de sa Fìgias de Maria de Tàtari, s'iscola prus esclusiva de sa tzitade.

Isseberende de non si cojuare, e de abarrare in sa bidda sua, e a pustis de àre connotu su missionàriu Giuanne Batista Manzella intrat in s'ambiente culturale de sa crèsia locale.

A pustis de sa gherra, in su 1945, divenit sa segretària se de setzione locale de sa Democratzia Cristiana, e cando, s'annu chi sighet, isseberat de si candidare a sìndiga, benit suportada dae sos membros de importu prus mannu de sa DC provintziale, cun in antis de totus sa famìlia Segni.

Sas eletziones de su 1946 las binchet cun s'89% de sas preferèntzias, 332 votos intre 371, e dae cussu momentu at a sighire a guvernare pro dòighi annos, finas a su 1958, cando su partidu non l'at a sustènnere prus.

In sa die de s'insediamentu issèberat de si fàghere fotografare in su bestire traditzionale de Boruta, cussu de sas ocasiones de importu.

In su perìodu de traballu suo faghet fraigare sas primas domos populares, sas iscolas elementares, s'asilu infantile, su campusantu, sa domo cumonale, s'acuedutu e sas fognas, una cooperativa pro sa regorta de su late e sa produtzione de casu, una domo de pasu, una cooperativa agrària, aviat una sèrie de initziativas pro frunire traballos cualificados a sas fèminas e s'òcupat de su patrimòniu artìsticu. Est issa chi faghet restaurare su cumplessu monàsticu de Santu Perdu de Sorres, ponende·bi fintzas dinare suo e de sa famìlia sua, e in cussu monastèriu faghet arribbare, dae su 1955, una comunidade de mòngios benedetinos, s'ùnica in Sardigna a pustis de medas sèculos.

Est morta in su 1978, semper in Boruta, a pustis de àere traballadu pro sa comunidade sua fintzas a pustis de àere acabadu de tènnere unu ruolu istitutzionale. Su comune de Boruta l'at intituladu unu prèmiu, dedicadu a sas fèminas chi siant istadas de annotu in campu sotziale, polìticu, econòmicu o de su traballu in generale.

 Riferimentos 

 Bibliografia 

Categoria:Sardos
Categoria:Polìtigos
Categoria:Biografias